Stuk oor Nijinski wéér in Kaapstad te sien | Netwerk24
Stuk oor Nijinski wéér in Kaapstad te sien
Deur Elretha Britz 02 November 2019 09:00
Godfrey Johnson in die solovertoning "Vaslav" oor die legendariese balletdanser Vaslav Nijinski.
Die uitmuntende verhoogstuk Vaslav, met Godfrey Johnson in die rol van die legendariese Russiese balletdanser Waslaf Nijinski, word weer in Kaapstad opgevoer.
Die produksie met dialoog, musiek en beweging en skitterende choreografie en regie is sedert sy debuut in 2015 op die Nasionale Kunstefees in Makhanda (Grahamstad) geloof en bekroon.
Lara Bye se bydrae is meer as net die regie. Sy het ook die teks oor Nijinski help skep om die verhaal te vertel van die danser wat in 1919, op 28 jaar, die laaste keer gedans het, maar oor wie 100 jaar later steeds gepraat word.
Hy is "die god van dans" genoem en is deur al wat leef en beef bewonder terwyl hy 'n stryd gevoer het om sin te maak van die lewe.
Nijinski was 'n paranoïese skisofreen en is gereeld in inrigtings opgeneem vir behandeling.
Mooi en tragies is sy lewe wat afgespeel het in die Eerste Wêreldoorlog en die tyd toe 'n ontploffing van kreatiwiteit, verandering en nywerheids- en tegnologiese ontwikkeling voorgekom het.
Bye, Karen Jeynes en Johnson het die teks op Nijinski se dagboeke gegrond en musiek bygevoeg. Dit behels uittreksels uit werke van Strawinski, Rachmaninof, Tsjaikofski, Debussy, Satie en musiek wat Johnson self geskep het.
Die produksie word bestempel as 'n kragtoer, 'n "teaterervaring wat 'n klein oomblik in iets majestueus omskep". Volgens een resensie verleen die klavierspel diepte aan Nijinski se waansinnige episodes en tree Johnson se talent as danser en akteur op die voorgrond.
Fiona du Plooy het die bewegingskuns geregisseer en Jon Keevy is die beligtingsontwerper.
*Fugard Studio Theatre, 5 tot 17 November: Van Dinsdag tot Saterdag om 20:00 en Saterdag en Sondag ook om 15:00. Die kaartjies kos R150 en R160 by die Fugard se kaartjiekantoor, 021 461 4554, of aanlyn by www.thefugard.com.